РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/105-22

6. септембар 2022. године

Б е о г р а д

ЗАПИСНИК

ПРВЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 5. СЕПТЕМБРА 2022. ГОДИНЕ

Седница је почела у 12,00 часова.

Седници је председавала сагласно члану 25. став 2. Пословника Народне скупштине др Нада Мацура.

Седници су присуствовали чланови Одбора: Јана Матеовић, доц.др сци.мед. Марија Здравковић, проф. др Даница Грујучић, асс.др сци.мед. Дарко Лакетић, др Марко Богдановић, проф. др Владимир Ђукић, Ђорђо Ђорђић, Марија Војиновић, др сци.мед. Санда Рашковић Ивић, др Зоран Зечевић, Загорка Алексић, др Муамер Бачевац и Бошко Обрадовић.

Седници Одбора је присуствовао заменик одсутног члана Одбора: Славиша Булатовић (мр Светлана Милијић).

Седници Одбора су присуствовале народне посланице Славица Радовановић и Радмила Васић.

Седници нису присуствовали чланови Одбора: проф. др Зоран Радојичић и Селма Кучевић, као ни њихови заменици.

Председавајућa је констатовала да су испуњени услови потребни за рад и одлучивање и да Одбор сагласно члану 25. став 3. Пословника Народне скупштине на првој седници ради према следећем дневном реду:

Д н е в н и р е д

1. Избор председника Одбора;
2. Избор заменика председника Одбора.

Прва тачка дневног реда - **Избор председника Одбора**

Председавајућа др Нада Мацура, позвала је народне посланике да дају предлог за избор председника Одбора за здравље и породицу.

Члан Одбора др Марко Богдановић предложио је народног посланика асс. др сци. мед. Дарка Лакетића за председника Одбора, уз навођење података из његове биографије: др Дарко Лакетић је рођен 10. јануара 1975. године у Косовској Митровици, специјалиста је урологије, примаријус и доктор медицинских наука; у својој каријери обављао је и више значајних дужности у држави; на почетку професионалне каријере био је доктор медицине у примарној здравственој заштити, након тога болнички лекар, лекар на специјализацији, специјалиста урологије, помоћник директора КБЦ “Драгиша Мишовић”, помоћник министра здравља, народни посланик у више мандата, као и председник Одбора за здравље и породицу. У периоду 2008-2012. године, изабран је за члана председништва Српског лекарског друштва Србије, 2015. године проглашен је за почасног члана Националне асоцијације удружења здравствених радника Србије, а 2018. године је добитник Светосавске повеље. Данас је доцент на Институту за анатомију Медицинског факултета Универзитета у Београду. Ожењен, супругом Весном, која је такође лекар, и отац троје деце.

Пошто није било других предлога, Одбор је једногласно (15 гласова за, од 15 присутних чланова Одбора) изабрао асс. др сци. мед Дарка Лакетића за председника Одбора за здравље и породицу.

Друга тачка дневног реда – **Избор заменика председника Одбора**

Председник Одбора асс. др сци. мед. Дарко Лакетић захвалио је на указаном поверењу и истакао да му је част што у овом сазиву парламента Одбор има еминентне медицинске стручњаке, професоре и лекаре који ће много допринети раду овог одбора, те да очекује успешну сарадњу и са другим члановима одбора који нису медицинске струке, те да их све заједно чека озбиљан посао у законодавству као и у погледу других улога одбора према Закону и Пословнику Народне скупштине.

Затим је, сагласно политичком договору, предложио народног посланика Бошка Обрадовића за заменика председника Одбора.

Пошто није било других предлога, Одбор је већином гласова (14 гласова за, 1 уздржан, од 15 присутних чланова Одбора) изабрао Бошка Обрадовића, за заменика председника Одбора. за здравље и породицу.

Заменик председника Одбора Бошко Обрадовић захвалио je на подршци с обзиром на то да је као посланик опозиције изабран за заменика председника овог важног одбора који се бави темама значајним за друштво у целини. Нагласио је да се политичка организација којој припада, Српски покрет Двери - Патриотски блок, бави породицом односно породичном политиком као најважнијом темом. Сагласан је са излагањем председника Одбора у погледу сјајног састава овог одбора те је изразио наду да ће чланови одбора без обзира на идеолошке и политичке разлике које има позиција и опозиција, сигурно постићи консезус поводом питања која живот значе, и да ће дати препоруке законодавној и извршној власти у овој области. Навео је да ће се посебно старати и инсистирати на теми породице, којој треба посветити подједнако времена, пажње и активности као и теми здравља, те је нагласио да је демографско нестајање наше нације и све што је повезано са породицом једно од најважнијих питања с којим се наше друштво суочава. На крају излагања је поручио да су делокруг Одбор за здравље и породицу и питања која разматра од најважнијег интереса за читаво друштво, и да могу да рачунају на његову конструктивну сарадњу.

Седница је завршена у 12,15 часова.

СЕКРЕТАР ПРЕДСЕДНИК

Божана Војиновић Доц. прим. др Дарко Лакетић